অবিশ্রুত’র সাথে একমত। বঙ্গবন্ধুর উক্তিটির গায়ে এক কথায় “পুরুষতান্ত্রিক পিতার” লেবেল সেঁটে দেয়াটা বোধ হয় বড়ো বেশী সাদাকালো হয়ে গেল ফারুক ওয়াসিফ। বঙ্গবন্ধু কোন প্রেরিত পুরুষ নন যার এক কথায় একটি জাতির সহস্র বছরের সঞ্চিত পুরুষতান্ত্রিক বাস্তবতা পাল্টে যায়। সেই বাস্তবতার আলোকে যুদ্ধ শিশুদের দেশের বাইরে পাঠিয়ে দেওয়ার সিদ্ধান্ত ছিল সম্ভবত তাদের সম্মান নিয়ে মানুষ হিসেবে বাঁচবার একটা সুযোগ করে দেয়ার জন্যই। ‘আমি বিরাঙ্গনা বলছি’ বইটির এক নারীর কথা মনে পড়ে। যিনি বলেছিলেন বঙ্গবন্ধু তার মাথায় হাত রেখে যেদিন বলেছিলেন ‘তুই আমার মা’ সেদিন তার গ্লানিমুক্তি ঘটেছিল। স্বাধীন দেশে বঙ্গবন্ধুর হত্যার মধ্য দিয়ে দেশের সাথে তাই সেই নারীর শেষ বন্ধনটুকুও ছিন্ন হয়েছিল। তিনি আর দেশে ফিরতে চাননি। যেই বাস্তবতার আলোকে বঙ্গবন্ধুর এই উক্তি, তার কিছু ছোঁয়া পাই সেগুফতার সহকর্মীর জবানীতে। ‘নারীর ৭১’ বইতে শাহীন আখতার লিখেছেন সেই সব নারীদের কথা যারা নব্বুই এর দশকে গণ আদালতে যুদ্ধাপরাধীদের বিরুদ্ধে সাক্ষ্য দিয়েছিলেন। গ্রামে ফিরে যাওয়ার পর যাদের ঘর ভেঙ্গেছে, দুঃস্বপ্নের অধ্যায় নতুন করে শুরু হয়েছে, সন্তানদের জীবন ধ্বংস হয়েছে। এই বাস্তবতার পরিবর্তন হবে কবে? কে করবে? রাষ্ট্র একা? কিভাবে? আমাদের কি কোন দায়িত্ব নেই?